Polisiebeampte vermoor in AlbertonDie polisie is op soek na twee verdagtes wat Donderdagmiddag ŉ polisiebeampte in Alrode in Alberton doodgeskiet het. Lt.kol. Lungelo Dlamini, woordvoerder van die polisie, sê die 45-jarige polisiebeampte het in ŉ voertuig gesit en vir sy kollega gewag wat ŉ verklaring afgeneem het by ŉ vervoermaatskappy in Botaxstraat. Dlamini sê twee mans het glo by die maatskappy se perseel aangekom en ŉ veiligheidswag geïntimideer. “Hulle het die polisieman genader terwyl hy besig was om met ŉ werknemer van die maatskappy te gesels. Terwyl hulle nadergestap het, het een van die verdagtes ŉ pistool uitgeruk en ŉ skoot afgevuur.” Dlamini sê die polisiebeampte is in sy bolyf getref en is op die toneel dood. Hy sê die verdagtes het op die vlug geslaan in ŉ grys Ford Focus wat buite die perseel se hek geparkeer was. Dlamini sê die moetief vir die aanval is nog nie duidelik nie. Hy sê die polisie vermoed egter dat die verdagtes moontlik die maatskappy wou beroof. Die beampte se kollega is nie beseer nie maar was erg geskok toe hy verneem het dat sy kollega doodgeskiet is. Die polisie ondersoek die saak.